তথ্যবিবরণী নম্বর : ১৩১১

**দেশ, সমাজ বিনির্মাণ ও স্বপ্ন দেখাতে গণমাধ্যম অনবদ্য**

**--- কালবেলার প্রথম বর্ষপূর্তি উপলক্ষ্যে তথ্য ও সম্প্রচার মন্ত্রী**

ঢাকা, ৩১ আশ্বিন (১৬ অক্টোবর):

তথ্য ও সম্প্রচার মন্ত্রী ড. হাছান মাহ্মুদ বলেছেন, দেশ ও সমাজ বিনির্মাণ এবং একইসাথে মানুষকে স্বপ্ন দেখানোর কাজে একটি পত্রিকা বা গণমাধ্যম অনবদ্য ভূমিকা পালন করতে পারে। তিনি বলেন, গণমাধ্যম সমাজের তৃতীয় নয়ন ও অনুন্মোচিত বিষয় উন্মোচন করতে পারে, যেখানে দায়িত্বশীলদের দৃষ্টি পড়ে না, সেখানে দৃষ্টি নিবদ্ধ করতে পারে।

দৈনিক কালবেলা পত্রিকার নবযাত্রার প্রথম বছর পূর্তি উপলক্ষ্যে আজ রাজধানীর বেইলী রোডে অফিসার্স ক্লাবে আয়োজিত অনুষ্ঠানে মন্ত্রী এসব কথা বলেন।

দৈনিক কালবেলার উদ্দেশে মন্ত্রী বলেন, ‘আমি কালবেলাকে অসংখ্য অভিনন্দন জানাই যে অত্যন্ত অল্প সময়ে, প্রকাশের কয়েক মাসের মধ্যে এটি ব্যাপক পাঠকপ্রিয়তা পেয়েছে। পত্রিকাটি শতবর্ষী হোক।’ তিনি পত্রিকার প্রশংসা করে বলেন, দৈনিক কালবেলা মুক্তিযুদ্ধের চেতনাকে ধারণ করে সমাজের দর্পণ হিসেবে কাজ করে একইসাথে দেশকে স্বপ্নের ঠিকানায় নিয়ে যাওয়ার ক্ষেত্রেও ভূমিকা পালন করছে।

এ সময় গণমাধ্যমের দায়িত্বশীলতার কথাও স্মরণ করিয়ে দেন আওয়ামী লীগের যুগ্ম সাধারণ সম্পাদক হাছান। তিনি বলেন, সবার আগে সংবাদ পরিবেশনার প্রতিযোগিতা করতে গিয়ে অসত্য সংবাদ পরিবেশন করে সমাজে অস্থিরতার অবস্থা যাতে তৈরি না হয়, সেদিকে সবাইকে সতর্ক থাকতে হবে।

দৈনিক কালবেলার সম্পাদক আবেদ খান, নির্বাহী সম্পাদক সন্তোষ শর্মা, প্রকাশক নজরুল ইসলাম, সাংবাদিক ও কর্মচারীবৃন্দ এবং অভ্যাগত অতিথিদের সাথে নিয়ে অনুষ্ঠানে বর্ষপূর্তি কেক কাটায় অংশ নেন তথ্য ও সম্প্রচার মন্ত্রী।

#

আকরাম/জামান/সঞ্জীব/জয়নুল/২০২৩/২১৪০ঘণ্টা

তথ্যবিবরণী নম্বর : ১৩১০

**স্মার্ট বাংলাদেশের জন‌্য ডিজিটাল দক্ষতাসম্পন্ন যুব সমাজ এবং ডিজিটাল সংযুক্তি অপরিহার্য**

**--টেলিযোগাযোগ মন্ত্রী**

ঢাকা, ৩১ আশ্বিন (১৬ অক্টোবর) :

ডাক ও টেলিযোগাযোগ মন্ত্রী মোস্তাফা জব্বার বলেছেন, স্মার্ট বাংলাদেশের জন‌্য ডিজিটাল দক্ষতাসম্পন্ন যুব সমাজ এবং ডিজিটাল সংযুক্তি অপরিহার্য। প্রচলিত শিক্ষা চতুর্থ কিংবা পঞ্চম শিল্প বিপ্লবের উপযোগী না হওয়ায় নতুন প্রজন্মের জন‌্য ডিজিটাল দক্ষতা অর্জনের বড় অন্তরায়। এই পরিস্থিতিতে নিজেদের স্মার্ট বাংলাদেশের উপযোগী শক্তি হিসেবে তৈরি করাই যুব সমাজের বড় চ‌্যালেঞ্জ। মন্ত্রী স্মার্ট মানবসম্পদ তৈরিতে সরকারের পাশাপাশি বেসরকারি সংস্থা ও সামাজিক সাংস্কৃতিক সংগঠনসমূহকে এগিয়ে আসার আহ্বান জানান।

মন্ত্রী গতকাল ঢাকায় অফিসার্স ক্লাবে বৃহত্তর ময়মনসিংহ সমন্বয় পরিষদের ২৩ তম প্রতিষ্ঠা বার্ষিকী উদযাপন উপলক্ষ‌্যে স্মার্ট বাংলাদেশ বিনির্মাণে যুব সমাজ শীর্ষক সেমিনার ও শহিদ সৈয়দ নজরুল ইসলাম শিক্ষাবৃত্তি বিতরণ উপলক্ষ‌্যে বৃহত্তর ময়মনসিংহ সমন্বয় পরিষদ আয়োজিত অনুষ্ঠানে প্রধান অতিথির বক্তৃতায় এসব কথা বলেন।

বৃহত্তর ময়মনসিংহ সমন্বয় পরিষদের চেয়ারম‌্যান মোঃ আবুল কালাম আজাদের সভাপতিত্বে অনুষ্ঠানে সমাজ কল‌্যাণ প্রতিমন্ত্রী মোঃ আশরাফ আলী খান খসরু, ধর্ম প্রতিমন্ত্রী মোঃ ফরিদুল হক খান, বৃহত্তর ময়মনসিংহ সমন্বয় পরিষদের নির্বাহী চেয়ারম‌্যান অধ‌্যাপক ডা. কামরুল ইসলাম, নির্বাহী সভাপতি মোঃ ইবরাহিম হোসেন খান, ভাইস চেয়ারম‌্যান ম. হামিদ, যুব উন্নয়ন অধিদপ্তরের মহাপরিচালক আজহারুল ইসলাম খান এবং বৃহত্তর ময়মনসিংহ সমন্বয় পরিষদের মহাসচিব রাশেদুল হাসান শেলী বক্তৃতা করেন। সেমিনারে মূল প্রবন্ধ উপস্থাপন করেন বৃহত্তর ময়মনসিংহ সমন্বয় পরিষদের ভাইস চেয়ারম‌্যান মোঃ আবদুস সামাদ।

ডাক ও টেলিযোগযোগ মন্ত্রী বাংলাদেশের প্রথম অস্থায়ী রাষ্ট্রপতি সৈয়দ নজরুল ইসলাম এর নামে সমন্বয় পরিষদ কর্তৃক শিক্ষার্থীদের জন‌্য বৃত্তি প্রবর্তনের উদ্যোগকে একটি মহতি প্রচেষ্টা আখ‌্যায়িত করে বলেন, সৈয়দ নজরুল জাতির চ‌্যালেঞ্জিং সময়ে মুক্তিযুদ্ধকালীন বাংলাদেশ সরকারের নেতৃত্ব দিয়েছেন। তিনি বৃহত্তর ময়মনসিংহবাসীর অহংকার। আমরা বৃহত্তর ময়মনসিংহ অঞ্চলের বীর মুক্তিযোদ্ধারা তথা বৃহত্তর ময়মনসিংহবাসী গর্ব করে বলতে পারবো মুজিব নগর সরকারের দায়িত্ব পালন করেছেন বৃহত্তর ময়মনসিংহের সন্তান। মোস্তাফা জব্বার বায়ান্নর ভাষা আন্দোলন, ৫৪’র যুক্ত ফ্রন্ট ৬২’র শিক্ষা আন্দোলন, ৬৬’র ছয় দফা, ৬৮’র আগরতলা ষড়যন্ত্র মামলা, ৬৯’র গণঅভ‌্যুত্থান, ৭০’র সাধারণ নির্বাচন এবং একাত্তরের মহান মুক্তি সংগ্রামে যুব সমাজের গৌরবোজ্জ্বল ভূমিকা তুলে ধরে বলেন, যুবকরাই স্মার্ট বাংলাদেশ বিনির্মাণের চালিকাশক্তি। তাদেরকে ডিজিটাল দক্ষতাসম্পন্ন মানবসম্পদ হিসেবে গড়ে তুলতে শিক্ষার ডিজিটাল রূপান্তর অপরিহার্য। তিনি শিক্ষার ডিজিটাল রূপান্তরে সরকারের বিভিন্ন কর্মসূচি তুলে ধরে বলেন, বিটিআরসির এসওএফ তহবিলের অর্থায়নে ইতোমধ‌্যে ডাক ও টেলিযোগাযোগ বিভাগের উদ্যোগে আমরা দেশের সুবিধাবঞ্চিত এলাকায় ৬৫০টি প্রাথমিক বিদ‌্যালয় এবং পার্বত‌্য অঞ্চলের ২৮টি পাড়া কেন্দ্রে ডিজিটাল যন্ত্রে ডিজিটাল উপাত্ত দিয়ে শিশুদেরকে ডিজিটাল যুগের শিক্ষা কার্যক্রম শুরু করেছি।

মন্ত্রী অনুষ্ঠানে বৃত্তিপ্রাপ্ত শিক্ষার্থীদের উদ্দেশ‌্যে বলেন, আগামী দিনের চ‌্যালেজ্ঞ মোকাবিলার জন‌্য ডিজিটাল দক্ষতা তোমাদের অর্জন করতেই হবে। আগামী দিনে প্রযুক্তি হবে মানুষের স্থলাভিসিক্ত। ইতোমধ্যেই এআই চ‌্যাট জিপিটির প্রভাব তোমরা নিশ্চয়ই লক্ষ‌্য করছ। তবে আমরা মানুষের বিকল্প হিসেবে নয়, যতটুকু প্রযুক্তি প্রয়োজন ঠিক ততটুকুই গ্রহণ করবো। প্রযুক্তি ও মানুষের মিশেলে সর কার স্মার্ট সাম‌্য সমাজ প্র্রতিষ্ঠা করতে বদ্ধপরিকর। বৃহত্তর ময়মনসিংহ সাংস্কৃতিক ফোরামের সভাপতি মোস্তাফা জব্বার বৃহত্তর ময়মনসিংহের সমৃদ্ধ সংস্কৃতিকে আন্তর্জাতিক সংস্কৃতিতে বাঁচিয়ে রাখার চলমান কার্যক্রমে বৃহত্তর ময়মনসিংহ সমন্বয় পরিষদের সহযোগিতার প্রশংসা করেন।

সমাজকল‌্যাণ প্রতিমন্ত্রী বলেন, সৈয়দ নজরুল ইসলামের নামে বৃত্তি প্রদান করায় আমরা গৌরব বোধ করছি। ধর্মপ্রতিমন্ত্রী বলেন, স্মার্ট বাংলাদেশ বিনির্মাণের চ‌্যালেঞ্জ মোকাবিলায় ডেমোগ্রাফিক ডিভিডেন্ড কাজে লাগাতে হবে।

মন্ত্রী বৃত্তির জন‌্য মনোনীত শিক্ষার্থীদের মধ‌্যে বৃত্তির টাকার চেক হস্তান্তর করেন।

পরে এক মনোজ্ঞ সাংস্কৃতিক অনুষ্ঠান পরিবেশিত হয়।

#

শেফায়েত/জামান/সঞ্জীব/মোশারফ/রেজাউল/২০২৩/২০৫০ ঘণ্টা

তথ্যবিবরণী নম্বর : ১৩০৯

**থাইল্যান্ডের জনস্বাস্থ্য বিষয়ক মন্ত্রীর সাথে পররাষ্ট্রমন্ত্রীর বৈঠক**

ঢাকা, ৩১ আশ্বিন (১৬ অক্টোবর):

পররাষ্ট্র মন্ত্রী ড. এ কে আব্দুল মোমেন বাংলাদেশে স্বাস্থ্যসেবা খাতে বিনিয়োগ ও বিশেষায়িত হাসপাতাল প্রতিষ্ঠার জন্য থাই সরকারের প্রতি আহ্বান জানিয়েছেন।

মন্ত্রী আজ ব্যাংককে থাইল্যান্ডের জনস্বাস্থ্য বিষয়ক মন্ত্রী ড. চলনান শ্রিকাও (উৎ. ঈযড়ষহধহ ঝৎরশধব)ি এর সাথে অনুষ্ঠিত দ্বিপাক্ষিক বৈঠকে এ আহ্বান জানান।

ড. মোমেন দুই দিনের সরকারি সফরে আজ সকালে থাইল্যান্ড পৌঁছেন। বৈঠকে মন্ত্রিদ্বয় দুই দেশের স্বার্থসংশ্লিষ্ট বিভিন্ন বিষয়ে বিশেষ করে স্বাস্থ্যসেবা সংক্রান্ত বিষয়ে বিশদ আলোচনা করেন। বৈঠকে ড. মোমেন বাংলাদেশ ও থাইল্যান্ডের মধ্যে স্বাস্থ্য খাতে সহযোগিতা বৃদ্ধির ওপর গুরুত্বারোপ করেন। তিনি থাইল্যান্ডের স্বাস্থ্যব্যবস্থা এবং কোভিড-১৯ অতিমারি নিয়ন্ত্রণে থাই সরকারের ব্যবস্থাপনার প্রশংসা করেন। এসময় বাংলাদেশের পররাষ্ট্র মন্ত্রী থাই জনস্বাস্থ্য বিষয়ক মন্ত্রীকে বাংলাদেশ সফরের আমন্ত্রণ জানান।

থাইল্যান্ডে নিযুক্ত বাংলাদেশের রাষ্ট্রদূত মোঃ আব্দুল হাই, পররাষ্ট্রমন্ত্রীর দপ্তরের পরিচালক প্রবাস লামারং, দূতাবাসের কাউন্সেলর নির্ঝর অধিকারী বৈঠকে উপস্থিত ছিলেন।

#

মোহসিন/জামান/মোশারফ/জয়নুল/২০২৩/২০৩০ঘণ্টা

তথ্যবিবরণী নম্বর : ১৩০৮

**কারুশিল্পীদের হাতে লোককারুশিল্প বিষয়ক পদক ২০২৩ তুলে দিলেন সংস্কৃতি প্রতিমন্ত্রী**

ঢাকা, ৩১ আশ্বিন (১৬ অক্টোবর):

লোক ও কারুশিল্পে বিশেষ অবদানের জন্য সারাদেশ থেকে মনোনীত ছয়জন বিশিষ্ট কারুশিল্পীর হাতে বাংলাদেশ লোক ও কারুশিল্প ফাউন্ডেশন প্রবর্তিত ‘লোককারুশিল্প বিষয়ক পদক ২০২৩’ তুলে দিলেন সংস্কৃতি বিষয়ক প্রতিমন্ত্রী কে এম খালিদ।

প্রতিমন্ত্রী আজ রাজধানীর বাংলাদেশ শিল্পকলা একাডেমির জাতীয় নাট্যশালার সেমিনার কক্ষে বাংলাদেশ লোক ও কারুশিল্প ফাউন্ডেশন এর ১২৭তম বোর্ড সভা শেষে এক অনাড়ম্বর অনুষ্ঠানে মনোনীত এসব লোক ও কারুশিল্পীদের হাতে পদক তুলে দেন।

তিন ক্যাটেগরিতে ছয়জন লোক ও কারুশিল্পীকে এসব পদক প্রদান করা হয়। ক্যাটেগরিসমূহ হলো- শিল্পাচার্য জয়নুল আবেদিন আজীবন সম্মাননা পদক-২০২৩, লোক ও কারুশিল্পী পদক ২০২৩ এবং লোক ও কারুশিল্পী উদ্যোক্তা পুরস্কার ২০২৩।

‘শিল্পাচার্য জয়নুল আবেদিন আজীবন সম্মাননা পদক-২০২৩’ পেয়েছেন মৌলভীবাজারের শীতলপাটি শিল্পী গীতেশ চন্দ্র দাস যাকে পুরস্কার হিসাবে তিন লাখ টাকার চেক, ২১ ক্যারেট মানের দেড় ভরি ওজনের স্বর্ণপদক ও সনদপত্র প্রদান করা হয়।

‘লোক ও কারুশিল্পী পদক ২০২৩’ পেয়েছেন পাটজাত কারুশিল্পে বিশেষ অবদানের জন্য রংপুরের রাশিদা বেগম, রিক্সা পেইন্টিং শিল্পে বিশেষ অবদানের জন্য ঢাকার রফিকুল ইসলাম এবং মণিপুরী তাঁতশিল্পে বিশেষ অবদানের জন্য মৌলভীবাজারের রেহেনা পারভিন। যাদের প্রত্যেককে পুরস্কার হিসাবে এক লাখ টাকার চেক, ২১ ক্যারেট মানের এক ভরি ওজনের স্বর্ণপদক ও সনদপত্র প্রদান করা হয়।

‘লোক ও কারুশিল্পী উদ্যোক্তা পুরস্কার ২০২৩’ পেয়েছেন কুমিল্লার ঐতিহ্যবাহী খাদি শিল্পে বিশেষ অবদানের জন্য কুমিল্লার সানাই দাশগুপ্ত এবং নকশি কাঁথা শিল্পে বিশেষ অবদানের জন্য চাঁপাইনবাবগঞ্জের পারভীন আক্তার। যাদের প্রত্যেককে পুরস্কার হিসাবে এক লক্ষ টাকার চেক ও সনদপত্র প্রদান করা হয়।

বাংলাদেশ লোক ও কারুশিল্প ফাউন্ডেশনের পরিচালক কাজী নূরুল ইসলাম এর সভাপতিত্বে অনুষ্ঠানে বিশেষ অতিথি হিসাবে উপস্থিত ছিলেন সংস্কৃতি বিষয়ক মন্ত্রণালয়ের সচিব খলিল আহমদ। এসময় বাংলাদেশ আওয়ামী লীগের সাংস্কৃতিক সম্পাদক অসীম কুমার উকিল এমপি, বিশিষ্ট শিল্পী হাশেম খান, সংস্কৃতি বিষয়ক মন্ত্রণালয়ের অতিরিক্ত সচিব হাসনা জাহান খানম, বাংলাদেশ জাতীয় জাদুঘর এর মহাপরিচালক মোঃ কামরুজ্জামান, ঢাকা বিশ্ববিদ্যালয়ের চারুকলা বিভাগের ডিন অধ্যাপক নিসার হোসেন-সহ বাংলাদেশ লোক ও কারুশিল্প ফাউন্ডেশনের পরিচালনা বোর্ডের সদস্যবৃন্দ উপস্থিত ছিলেন।

#

ফয়সল/জামান/মোশারফ/জয়নুল/২০২৩/২০০০ঘণ্টা

তথ্যবিবরণী নম্বর : ১৩০৭

**অভ্যন্তরীণ নৌ-যোগাযোগ ব্যবস্থা যানজট নিরসনে কার্যকর অবদান রাখবে**

**--- বিদ্যুৎ প্রতিমন্ত্রী**

কেরানীগঞ্জ (ঢাকা), ৩১ আশ্বিন (১৬ অক্টোবর):

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, অভ্যন্তরীণ নৌ-যোগাযোগ ব্যবস্থা যানজট নিরসনে কার্যকর অবদান রাখবে। নদীমাতৃক বাংলাদেশের যোগাযোগ নদী পথে হলে নদীগুলো হারানো গৌরব ফিরে পাবে। একই সাথে অবৈধ দখলদার মুক্ত হবে।

প্রতিমন্ত্রী, আজ কেরানীগঞ্জে, প্রধানমন্ত্রী কর্তৃক গণভবন থেকে ভার্চুয়ালি যুক্ত হয়ে পানি সম্পদ মন্ত্রণালয় এবং স্বাস্থ্য ও পরিবার কল্যাণ মন্ত্রণালয়ের বিভিন্ন প্রকল্পের মধ্যে ‘ঢাকা জেলার কেরানীগঞ্জ উপজেলাধীন শুভাঢ্যাখাল পুনঃখনন এবং খালের উভয় পাড়ের উন্নয়ন ও সুরক্ষা প্রকল্পটির (১ম পর্যায়)’ ভিত্তি প্রস্তর স্থাপনকালের পূর্বে স্থানীয় জনসভায় বক্তব্যকালে এসব কথা বলেন। তিনি বলেন, শুভাঢ্যাখাল, বুড়িগঙ্গা ও ধলেশ্বরী নদীর সংযোগ খাল। এ খালটি তার হারানো গৌরব ফিরে পেলে এলাকার বাণিজ্য, পরিবহন, স্বাস্থ্য, বিনোদন এবং জনগণের জীবন জীবিকার ওপর ইতিবাচক প্রভাব পড়বে। আধুনিক বর্জ্য ব্যবস্থাপনা ও পরিবেশ সংরক্ষণে এই খাল কার্যকর অবদান রাখতে পারবে। পানির যথাযথ প্রবাহ ও মান বজায় রাখতে দ্রুততার সাথে প্রকল্প বাস্তবায়ন করা প্রয়োজন।

এ সময় প্রতিমন্ত্রী আরো বলেন, মাওয়া রাস্তার বিকল্প হিসেবে এই শুভাঢ্যাখালটি আগামীতে জনপ্রিয় হয়ে উঠবে। পর্যায়ক্রমে এই খালের শাখা-প্রশাখাগুলোও সংস্কার করা হবে।

ঢাকা জেলার কেরানীগঞ্জ উপজেলাধীন শুভাঢ্যা খাল পুনঃখনন এবং খালের উভয় পাড়ের উন্নয়ন ও সুরক্ষা (১ম পর্যায়) প্রকল্পটির ব্যয় ধরা হয়েছে ৩১৭ দশমিক ৫৯ কোটি টাকা। ১ম পর্যায়ে ১৪ দশমিক ২৬ কিলোমিটার পুনঃখনন করা হবে। পাড় সংরক্ষণসহ ১৩ দশমিক ৮৩ কিলোমিটার ওয়াকওয়ে নির্মাণ করা হবে। তাছাড়া ২ হাজার ৬০০টি বিভিন্ন প্রকার বৃক্ষ রোপণ করা হবে।

#

আসলাম/জামান/মোশারফ/জয়নুল/২০২৩/১৯৫৫ঘণ্টা

তথ্যবিবরণী নম্বর : ১৩০৬

**এ বছর বিদেশ থেকে চাল আমদানি করতে হয়নি**

**--খাদ্যমন্ত্রী**

ঢাকা, ৩১ আশ্বিন (১৬ অক্টোবর) :

খাদ্যমন্ত্রী সাধন চন্দ্র মজুমদার বলেছেন, আমাদের দেশ এখন খাদ্যে স্বয়ংসম্পূর্ণ। এ বছর বিদেশ থেকে চাল আমদানি করতে হয়নি। সামনের দিনগুলোতে আমরা বিদেশে চাল রপ্তানি করা যায় কিনা তা খতিয়ে দেখছি।

আজ ঢাকায় বাংলাদেশ কৃষি গবেষণা কাউন্সিল মিলনায়তনে বিশ্ব খাদ্য দিবস উপলক্ষ্যে আয়োজিত আলোচনা অনুষ্ঠানে প্রধান অতিথির বক্তৃতায় এসব কথা বলেন মন্ত্রী। উল্লেখ্য, এ বছর খাদ্য দিবসের প্রতিপাদ্য নির্ধারণ করা হয়- পানি জীবন, পানিই খাদ্য। কেউ থাকবে না পিছিয়ে।

খাদ্যমন্ত্রী বলেন, আমাদের জীবনে পানির ব্যবহার সর্বত্র। এ পানির সদ্ব্যবহার করতে হবে। পানি না হলে ফসল উৎপাদন হবে না। ফসল না হলে আমরা বাঁচতে পারবো না। অনেকে বলেন ১ কেজি ধান উৎপাদনে চার হাজার লিটার পানি লাগে। কৃষকেরা অনেক সময় প্রয়োজনের তুলনায় বেশি পানি সেচ কাজে ব্যবহার করেন। সচেতনতা বাড়িয়ে পানির অপচয় কমাতে হবে।

বেশির ভাগ মানুষ সরু ও চকচকে চাল খেতে পছন্দ করে। বারবার ছাঁটাই করায় চালের পুষ্টিগুণ নষ্ট হয়। প্রায় কুড়ি লাখ মেট্রিক টন চাল নষ্ট হয়ে যায়। স্বাস্থ্য সচেতন মানুষ এখন লাল চাল খায়। কারণ লাল চালে পুষ্টি বেশি। এসময় খাদ্যমন্ত্রী চকচকে চাল খাওয়ার প্রবণতা থেকে বেরিয়ে আসার আহ্বান জানিয়ে বলেন, ভোক্তারা লাল চাল খেলে মিল মালিকরাও ব্যবসায়িক কারণে চকচকে চাল তৈরি করার আগ্রহ হারাবে। আমরা জনগণের স্বাস্থ্যের কথা চিন্তা করেই লাল চাল খাওয়ার কথা বলি।

সাধন চন্দ্র মজুমদার বলেন, দেশে জমি কমেছে কিন্তু জনসংখ্যা বেড়েছে। সরকার জনসংখ্যাকে দক্ষ জনশক্তিতে রূপান্তর করতে পদক্ষেপ নিচ্ছে। চাল, মাছ, আম ও সবজি উৎপাদনে স্বয়ংসম্পূর্ণ। অনেক ফসল মৌসুমের সময় সংরক্ষণের অভাবে নষ্ট হয়। প্রসেসিং করে আম ও সবজি রপ্তানি করতে পারলে আমাদের কৃষকরা লাভবান হবে বলে উল্লেখ করেন তিনি।

কৃষি মন্ত্রণালয়ের সচিব ওয়াহিদা আক্তারের সভাপতিত্বে অনুষ্ঠানে খাদ্য মন্ত্রণালয়ের সচিব মোঃ ইসমাইল হোসেন, জাতিসংঘের খাদ্য ও কৃষি সংস্থার বাংলাদেশ প্রতিনিধি আরনউড হ্যামেলারস এবং গ্লোবাল অ্যালায়েন্স ফর ইমপ্রুভড নিউট্রিশন এর কান্ট্রি ডিরেক্টর ডা. রুদাবা খন্দকার বিশেষ অতিথি হিসেবে বক্তব্য রাখেন।

সারা বিশ্বের মতো কৃষি মন্ত্রণালয় এবং জাতিসংঘের খাদ্য ও কৃষি সংস্থার উদ্যোগে বাংলাদেশ নানা কর্মসূচি বাস্তবায়ন করছে।

#

কামাল/জামান/মোশারফ/রেজাউল/২০২৩/১৯২২ ঘণ্টা

তথ্যবিবরণী নম্বর : ১৩০৫

**কালুরঘাট রেলসেতু ও দোহাজারী থেকে কক্সবাজার**

**নবনির্মিত রেলপথ পরিদর্শন করেন রেলপথমন্ত্রী**

দোহাজারী (কক্সবাজার), ৩১ আশ্বিন (১৬ অক্টোবর) :

আজ রেলপথমন্ত্রী মোঃ নূরুল ইসলাম সুজন কালুরঘাট রেলসেতু ও দোহাজারী রেলওয়ে স্টেশনসহ দোহাজারী থেকে কক্সবাজার নবনির্মিত রেলপথ সরেজমিনে পরিদর্শন করেন। মন্ত্রী হেঁটে কালুরঘাট রেলসেতু সংস্কার কাজ দেখেন, দোহাজারী রেলওয়ে স্টেশনের উন্নয়ন কাজ অবলোকন করেন এবং দোহাজারী থেকে কক্সবাজার নবনির্মিত রেলপথ ট্রলিযোগে সরেজমিনে পরিদর্শন করেন ।

পরিদর্শনের সময় কালুরঘাট রেলসেতু প্রান্তে ও দোহাজারী রেলওয়ে স্টেশনে উপস্থিত সাংবাদিকদের সাথে আলাপকালে মন্ত্রী বলেন, দোহাজারী থেকে কক্সবাজার রেলপথ নির্মাণ প্রকল্পটি প্রধানমন্ত্রীর অগ্রাধিকার প্রকল্প। রেলযোগে পর্যটন নগরী কক্সবাজার আসার জন্য সারা দেশের মানুষ অধির আগ্রহে অপেক্ষা করছেন। সকল প্রতিকূলতা কাটিয়ে আমরা দ্রুত নির্মাণ কাজ শেষ করব এবং আগামী ২ নভেম্বর ট্রায়াল রান করব , আশা করছি ১২ নভেম্বর প্রধানমন্ত্রী শেখ হাসিনা আনুষ্ঠানিকভাবে উদ্বোধন করবেন।

মন্ত্রী বলেন, কালুরঘাট সেতুতে রেল ও অন্যান্য যানবাহন চলাচল করত। এটি একটি ঝুঁকিপূর্ণ সেতু ছিল, আমরা সেতুটি মজবুত করে নির্মাণ করার জন্য প্রকল্প গ্রহণ করেছি এবং নির্মাণ কাজ অল্প সময়ের মধ্যেই শেষ হবে আশা করছি। এই সেতুর মাধ্যমে দেশের অন্যান্য অঞ্চলের সাথে চট্টগ্রাম ও কক্সবাজার জেলার বিভিন্ন স্থান রেল যোগাযোগ ব্যবস্থায় যুক্ত হবে। কালুরঘাট সেতুর পাশে আরো একটি ডাবল লাইন ডুয়েলগেজ এবং ৪ লেনের সড়কপথসহ সেতু নির্মাণ হবে, আশা করছি আগামী বছর কাজ শুরু হবে।

সবশেষে মন্ত্রী কক্সবাজার আইকনিক রেলওয়ে স্টেশনের বিভিন্ন স্থাপনা ঘুরে দেখেন এবং প্রকল্প পরিচালকসহ নির্মাণ সংশ্লিষ্টদের সাথে মতবিনিময় করেন।

#

সিরাজ/জামান/মোশারফ/রেজাউল/২০২৩/১৮৫০ ঘণ্টা

তথ্যবিবরণী                                                                                                      নম্বর : ১৩০৪

**কোভিড-১৯** **সংক্রান্ত** **সর্বশেষ** **প্রতিবেদন**

ঢাকা, ৩১ আশ্বিন (১৬ অক্টোবর) :

স্বাস্থ্য অধিদপ্তরের তথ্যানুযায়ী রবিবার সকাল ৮টা থেকে আজ সোমবার সকাল ৮টা পর্যন্ত ২৪ ঘণ্টায় দেশে ৯ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ১ দশমিক শূন্য ৮ শতাংশ। এ সময় ৮৩৯ জনের নমুনা পরীক্ষা করা হয়েছে।

          গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৭৭ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৩ হাজার ৫০২ জন।

#

সুলতানা/জামান/মোশারফ/রেজাউল/২০২৩/১৭৩৫ ঘণ্টা

তথ্যবিবরণী নম্বর : ১৩০৩

**পশ্চিমাদের অবস্থান সাহস যোগাচ্ছে বললেও বিএনপির আন্দোলনে কারো সমর্থন নেই**

**--তথ্য ও সম্প্রচার মন্ত্রী**

ঢাকা, ৩১ আশ্বিন (১৬ অক্টোবর) :

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘মির্জা ফখরুল সাহেবের বক্তব্যে মনে হচ্ছে পশ্চিমা বিশ্বের অবস্থান যেমন ইসরাইলকে সাহস যোগাচ্ছে, বিএনপিকেও সাহস যোগাচ্ছে -দুটোর মধ্যে মিল আছে। কিন্তু প্রকৃতপক্ষে বিএনপির আন্দোলনে কেউ সমর্থন জানায়নি, তাদের তত্ত্বাবধায়ক বা নিরপেক্ষ সরকারের দাবির প্রতিও কেউ সমর্থন জানায়নি।’

আজ সচিবালয়ে সমসাময়িক বিষয়ে মতবিনিময়কালে সাংবাদিকরা বিএনপি মহাসচিবের মন্তব্য ‘যুক্তরাষ্ট্রসহ পশ্চিমা বিশ্বের অবস্থান বিএনপির আন্দোলনে সাহস যোগাচ্ছে’ এ নিয়ে প্রশ্ন করলে মন্ত্রী বলেন, ‘পশ্চিমা বিশ্বের অবস্থান স্পষ্টত ইসরাইলকে সাহস যোগাচ্ছে এবং ইউরোপের যুক্তরাজ্য, ফ্রান্স, জার্মানি, অস্ট্রিয়া এমন কি অস্ট্রেলিয়াসহ বিভিন্ন দেশে ফিলিস্তিনিদের পক্ষে কোনো মিছিল-সমাবেশ করা নিষিদ্ধ করা হয়েছে অর্থাৎ মতপ্রকাশের স্বাধীনতাকে দমন করা হয়েছে। অর্থাৎ পশ্চিমা বিশ্বের অবস্থান একদিকে মানবতাবিরোধী অপরাধে লিপ্ত ইসরাইলকে সাহস যোগাচ্ছে আরেক দিকে মির্জা ফখরুল সাহেব বলছেন তাদেরকেও সাহস যোগাচ্ছে। কিন্তু বিএনপির আন্দোলনে কারো সমর্থন নেই।’

বিএনপির বিদেশনির্ভরতার প্রতি ইঙ্গিত করে সম্প্রচার মন্ত্রী বলেন, ‘বিএনপির জনগণের ওপর কোনো আস্থা নেই। সে জন্যই জনগণের দিকে না তাকিয়ে বিএনপি এখন কাকের মতো দূর দেশ থেকে কে কি বললো সেদিকে তাকিয়ে থাকে। কাক যেমন কখন কে খাবারের উচ্ছিষ্ট ফেললো সেদিকে তাকিয়ে থাকে, মির্জা ফখরুল সাহেবরাও তেমন পাশ্চাত্যের দিকে তাকিয়ে আছে। মার্কিন যুক্তরাষ্ট্রসহ পশ্চিমা বিশ্ব এবং অন্যান্য দেশের সাথে আমাদের অত্যন্ত সুসম্পর্ক। মির্জা ফখরুল সাহেবরা এগুলো বলে তাদের কর্মীদের একটু চাঙ্গা রাখার চেষ্টা করছেন মাত্র।’

নির্বাচনের আগে সংলাপের জন্য বিদেশি পরামর্শ প্রসঙ্গে ড. হাছান বলেন, ‘ক্ষমতার মালিক জনগণ। আমরা জনগণের শক্তিতে বলীয়ান, জনগণই এ দেশের মালিক, জনগণই নির্ধারণ করবে কারা দেশ পরিচালনা করবে, কারা দেশ পরিচালনা করবে না। বন্ধু রাষ্ট্রের যে কেউ যে কোনো পরামর্শ দিতে পারে। দেশ আমাদের, দেশের মালিক জনগণ এবং দেশের জনগণ কি চায় সেটি অনেক বেশি গুরুত্বপূর্ণ। তারা পরামর্শ দিতে পারে সে পরামর্শ গ্রহণ করবো কি করবো না সেটি আমাদের এখতিয়ার। তবে বিএনপির জননেত্রী শেখ হাসিনার পদত্যাগ, সংসদ বাতিল, তত্ত্বাবধায়ক সরকার করতে হবে এই সমস্ত শর্ত দিয়ে কখনো সংলাপ হতে পারে না।’

নির্বাচনকালীন সরকার গঠন বিষয়ে সাংবাদিকদের প্রশ্নে সম্প্রচার মন্ত্রী বলেন, ‘সংবিধান অনুযায়ী নির্বাচনকালীন সরকার গঠনের কোনো প্রয়োজনীয়তা বা বাধ্যবাধকতা নাই। চলতি সরকারই নির্বাচনকালীন সরকারের দায়িত্ব পালন করবে। নির্বাচনকালে বর্তমান মন্ত্রিসভার পুরোটাই থাকবে না কি সেটি ছোট কিংবা বড় করবেন, সেটি প্রধানমন্ত্রীর এখতিয়ার।’

**বৃহৎ শক্তির নাখোশের শংকায় নিশ্চুপ বিএনপি বর্বরতা ও ইসরাইলের পক্ষ নিয়েছে**

ফিলিস্তিনের বিষয়ে বিএনপির নিরবতা নিয়ে প্রশ্নে হাছান মাহ্‌মুদ বলেন, ‘ইসরাইল পাখি শিকার করার মতো করে ফিলিস্তিনিদের ওপর হত্যাযজ্ঞ চালাচ্ছে। যুদ্ধের কথা বলে পুরো গাজা উপত্যকায় খাদ্য, পানীয়, জ্বালানি, বিদ্যুৎ সব কিছু বন্ধ করে দিয়েছে। এমন কি হাসপাতালেও বোমাবর্ষণ করছে। মানবতার বিরুদ্ধে অপরাধ সংঘঠিত হচ্ছে। প্রধানমন্ত্রী জাতিসংঘে দাঁড়িয়ে ফিলিস্তিনিদের পাশে থাকার অঙ্গীকার করেছেন। আমি সরকারের তথ্যমন্ত্রী হিসেবেও এই বর্বরতা বন্ধের ব্যাপারে বক্তব্য রেখেছি এবং এটির সমালোচনা করে সরকারের পক্ষ থেকেও বলা হয়েছে।’

তিনি বলেন, ‘বিএনপি এবং জামাত যখন নির্বাচন আসে তখন কড়া মুসলমান হয়ে যায় এবং আওয়ামী লীগের বিরুদ্ধে নানা ধরনের কথা বলে। অথচ আজকে যখন মানবতার বিরুদ্ধে অপরাধ সংঘটিত হচ্ছে সেটি নিয়ে তারা নিশ্চুপ। একটি বৃহৎ শক্তি নাখোশ হতে পারে, সে কারণে নিশ্চুপ থেকে বিএনপি প্রকৃতপক্ষে এই বর্বরতা, নির্মমতা, যুদ্ধাপরাধের পক্ষ নিয়েছে এবং ইসরাইলের পক্ষ নিয়েছে। দেশের জনগণ এদেরকে চিনে রাখবে।’

#

আকরাম/জামান/মোশারফ/রেজাউল/২০২৩/১৭৩৮ ঘণ্টা

তথ্যবিবরণী নম্বর : ১৩০২

**প্রতিটি ধর্ম- বর্ণের মানুষ শান্তিপূর্ণভাবে নিজ ধর্মীয় আচার- অনুষ্ঠান পালন করে আসছে**

**- আবুল হাসানাত আবদুল্লাহ্**

ঢাকা, ৩১ আশ্বিন (১৬ অক্টোবর) :

পার্বত্য চট্টগ্রাম শান্তি চুক্তি বাস্তবায়ন ও পরিবীক্ষণ কমিটির আহ্বায়ক (মন্ত্রী পদমর্যাদা) আবুল হাসানাত আবদুল্লাহ্ বলেছেন, প্রধানমন্ত্রী শেখ হাসিনার সরকারের শাসনামলে প্রতিটি ধর্ম- বর্ণের মানুষ স্বাধীন ও শান্তিপূর্ণভাবে নিজ নিজ ধর্মীয় আচার- অনুষ্ঠান পালন করে আসছে। গত বছর সারা দেশে দুর্গাপূজায় ৩২ হাজারের বেশি পূজা মন্ডপে নিরাপদ ও উৎসবমুখর পরিবেশে শারদীয় দুর্গোৎসব পালিত হয়েছে। এ বছরও উৎসবটি ভাবগাম্ভীর্যের সাথে উদ্‌যাপনে সার্বিক ব্যবস্থা গ্রহণ করা হয়েছে।

আজ বরিশাল জেলার আগৈলঝাড়া উপজেলা পরিষদে আসন্ন শারদীয় দুর্গোৎসব উপলক্ষ্যে আয়োজিত এক প্রস্তুতি সভায় প্রধান অতিথির বক্তব্যে তিনি এসব কথা বলেন।

আবুল হাসানাত আবদুল্লাহ্ বলেন, বিগত ২০২২-২৩ অর্থবছরে হিন্দু সম্প্রদায়ের মন্দির ও শ্মশানসহ বিভিন্ন ধর্মীয় প্রতিষ্ঠানের সংস্কার ও দুঃস্থদের পুনর্বাসনে ৩৬ কোটি টাকার বেশি ব্যয় করা হয়েছে। তিনি বলেন, প্রতি বছর হিন্দু ধর্মীয় কল্যাণ ট্রাস্টের মাধ্যমে হিন্দু সম্প্রদায়ের সার্বিক কল্যাণে রেকর্ড পরিমাণ অর্থ বরাদ্দ দেয়া হচ্ছে।

তিনি আরো বলেন, বরিশাল জেলার বিভিন্ন মন্দির ও অন্যান্য প্রতিষ্ঠানের উল্লেখযোগ্য সংখ্যক সংস্কার ও উন্নয়নকাজ সম্পন্ন করা হয়েছে। তিনি প্রধানমন্ত্রী শেখ হাসিনার নেতৃত্বে চলমান উন্নয়ন অগ্রযাত্রা অব্যাহত রাখতে আগৈলঝাড়া উপজেলার হিন্দু ধর্মাবলম্বীসহ সর্বস্তরের মানুষের অব্যাহত সর্মথন কামনা করেন। তিনি দুর্গোৎসব শান্তিপূর্ণ ও ভাবগাম্ভীর্যের সাথে উদ্‌যাপনে সহায়তা করতে স্থানীয় প্রশাসন ও জনপ্রতিনিধিদের নির্দেশনা দেন।

এ সভায় অন্যান্যের মধ্যে স্থানীয় উপজেলা পরিষদ চেয়ারম্যান ও উপজেলা নির্বাহী কর্মকর্তা এবং স্থানীয় নেতৃবৃন্দ উপস্থিত ছিলেন।

#

আহসান/শাম্মী/রাসেল/কামাল/২০২৩/১৫৩০ ঘণ্টা

Handout Number: 1301

The Ambassador of Saudi Arabia called on Environment Minister  
**Bangladesh is pursuing a low-carbon green development  
 - Environment Minister**

Dhaka, 11 October:

The Ambassador of Saudi Arabia Essa Youssef Essa Al Duhailan called on Environment, Forest and Climate Change Minister Md. Shahab Uddin at his office in the Bangladesh Secretariat today. At the meeting, they discussed on Green transformation, technology transfer, assistance in NAP implementation and environmental protection in Bangladesh.

At the meeting the minister said, Bangladesh is pursuing a low-carbon green development in its journey towards sustainable development. Bangladesh has installed more than 6 million Solar Home Systems in off-grid areas, ensuring clean electricity for 12 percent of the population. Now, Bangladesh is giving further emphasis on large-scale solar projects. Bangladesh has already installed 10 large-scale solar parks, 28 solar mini-grids, 2 thousand 881 solar irrigation pumps, 1 thousand 952 Net Metered Rooftop Solar Systems, and 82 solar-powered drinking systems.

Environmnet Minister said, the government has imposed a radical new ‘green tax’ in the form of an ‘Environment Protection Surcharge’ to force the industries which pollute the environment to pay extra levies as the government looks to clean up the country’s increasingly polluted air and water bodies. The government has also imposed a ‘carbon tax’ on multiple car owners in its 2023-2024 budget aimed at reducing carbon emissions and promoting public transportation use and electric vehicles in the country. The minister hoped the brotherly relationship between Bangladesh and Saudi Arabia will increase in the future through business, trade, cultural exchanges, education, environment and tourism.

Secretary of the ministry Dr. Farhina Ahmed, Additional Secretary Iqbal Abdullah Harun, Additional Secretary Sanjay Kumar Bhowmik and Joint Secretary Mohammad Abdul Wadud Chowdhury were present in the meeting.

#

Dipankar/Shammi/Russel/Kamal/2023/1440 hours

তথ্যবিবরণী                                                                                    নম্বর : ১৩০০

**‘মুজিব: একটি জাতির রূপকার’ চলচ্চিত্রটি উপভোগ করলেন আইসিটি প্রতিমন্ত্রী**

ঢাকা, ৩১ আশ্বিন (১৬ অক্টোবর) :

গতকাল যমুনা ফিউচার পার্কের ব্লকবাস্টার সিনেমা হলে বাংলাদেশ-ভারত যৌথ প্রযোজনায় নির্মিত জাতির পিতা বঙ্গবন্ধু শেখ মুজিবুর রহমানের বায়োপিক ‘মুজিব: একটি জাতির রূপকার’ চলচ্চিত্রটি উপভোগ করেন তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক। এরপর তিনি সাংবাদিকদের সাথে মতবিনিময় করেন।

চলচ্চিত্রটি উপভোগ শেষে আইসিটি প্রতিমন্ত্রী তাঁর প্রতিক্রিয়ায় বলেন, ব্যক্তিত্ব এবং নেতাকে ধারণ করা খুবই কঠিন। বঙ্গবন্ধুর ভূমিকায় সেই কঠিন কাজটি আরিফিন শুভ খুব সফলভাবেই ধারণ করেছেন। পাঁচ দশকে একটি দেশ ও জাতিকে স্বাধীনতা উপহার দেওয়া, বঙ্গবন্ধু ও তাঁর পরিবারের অসামান্য ত্যাগ, বঙ্গবন্ধুর নেতৃত্ব ধাপে ধাপে গড়ে ওঠা এবং বঙ্গবন্ধু যেভাবে হিমালয়সম ব্যক্তিত্বে পরিণত হন, সেটাকে খুব সফলভাবে ধারণ করতে পেরেছেন বলে তিনি জানান।

প্রতিমন্ত্রী আরো বলেন, বঙ্গবন্ধুর কন্যা প্রধানমন্ত্রী শেখ হাসিনা বঙ্গবন্ধুর লেখা তিনটি গ্রন্থ আমাদেরকে উপহার দিয়েছেন। কিন্তু অনেক না বলা কথা, অনেক অজানা ইতিহাস আমরা ‘মুজিব: একটি জাতির রূপকার’ এই সিনেমার মাধ্যমে দেখতে পেলাম। তিনি বলেন, আমি মুক্তিযুদ্ধের পরবর্তী প্রজন্ম। বঙ্গবন্ধুকে দেখিনি, মুক্তিযুদ্ধ দেখিনি। কিন্তু আমাকে যেভাবে এই চলচ্চিত্রটি আবেগ তাড়িত করেছে, সেভাবে তরুণ প্রজন্ম, পরবর্তী প্রজন্ম এবং আমাদের সন্তানদেরকেও এই সিনেমাটি একই রকমভাবে আবেগ তাড়িত করবে। তিনি বলেন, বঙ্গমাতা বেগম ফজিলাতুন্নেছা মুজিবের যে অবদান, তিনি যেভাবে পর্দার অন্তরাল থেকে বঙ্গবন্ধুকে বঙ্গবন্ধু হতে অনুপ্রেরণা দিয়েছেন, ইতিহাসের বাঁকে বাঁকে তাঁর ভূমিকা রয়েছে। এরকম অনেক অজানা ইতিহাস আমাদের নতুন প্রজন্ম জানতে পারবে এই সিনেমার মাধ্যমে।

অন্যান্যের মধ্যে চলচ্চিত্রটি উপভোগ করেছেন তথ্য ও যোগাযোগ প্রযুক্তি বিভাগের সচিব মোঃ সামসুল আরেফিন, বাংলাদেশ হাইটেক পার্ক কর্তৃপক্ষের ব্যবস্থাপনা পরিচালক জিএসএম জাফরুল্লাহসহ তথ্যপ্রযুক্তি ও বিনোদন সাংবাদিকরা।

#

শহিদুল/শাম্মী/সাঈদা/কামাল/২০২৩/১২৪০ ঘণ্টা